**Ţi-au înflorit salcâmii, mamă**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ȚI-AU ÎNFLORIT SALCÂMII, MAMĂ

Măicuța mea, sunt toți salcâmii-n floare

Și-i plin drumeagul ce dădea-n văioagă,

Of, dac-ai ști câte-amintiri mă leagă,

Iar ochii-mi plâng și sufletul mă doare.

Parfumul lor îmi răscolește-n gânduri

Și mi le poartă-n voie prin eteruri,

Te rog, dac-au ajuns la tine-n ceruri,

Prin ele, să-mi trimiți nescrise rânduri.

Să-mi spui ce faci și ce mai face tata,

Și pe la voi, din iarnă, se renaște?

Cum e pe-acolo când, la noi, e Paște,

Sau cât de nemiloasă-i judecata?

Sau spune-mi ce vrei tu, doar îmi vorbește,

Să-mi pară că-ți aud, în mine, glasul.

Ce bine-ar fi să-ți simt prin iarbă pasul,

Sau zâmbetul prin flori cum înflorește.

Pot să te-ntreb dac-ai băgat de seamă

Că n-am mai fost de-atâta timp pe-acasă?

Aș vrea să merg....mi-e dor și mă apasă,

Căci iar ți-au înflorit salcâmii, mamă!